CELEX: 32017D2224
Language: mt
Date: 2017-11-30 00:00:00
Title: Deċiżjoni ta' Implimentazzjoni tal-Kummissjoni (UE, Euratom) 2017/2224 tat-30 ta' Novembru 2017 li temenda d-Deċiżjoni tal-Implimentazzjoni 2014/844/UE, Euratom li tawtorizza lil Malta li tuża ċerti stimi approssimattivi għall-kalkolu tar-riżorsi proprji li ġejjin mit-taxxa fuq il-valur miżjud (notifikata bid-dokument C(2017) 7861)

2.12.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 318/37
            
         DEĊIŻJONI TA' IMPLIMENTAZZJONI TAL-KUMMISSJONI (UE, Euratom) 2017/2224
   tat-30 ta' Novembru 2017
   li temenda d-Deċiżjoni tal-Implimentazzjoni 2014/844/UE, Euratom li tawtorizza lil Malta li tuża ċerti stimi approssimattivi għall-kalkolu tar-riżorsi proprji li ġejjin mit-taxxa fuq il-valur miżjud
   
      
         (notifikata bid-dokument C(2017) 7861)
      
   
   (It-testi bl-Ingliż u bil-Malti biss huma awtentiċi)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
   Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud (1), u b'mod partikulari it-tieni inċiż tal-Artikolu 6(3) tiegħu,
   Wara li kkonsultat lill-Kumitat Konsultattiv dwar ir-Riżorsi Proprji,
   Billi:
   
               (1)
            
            
               Skont l-Artikolu 387 tad-Direttiva tal-Kunsill 2006/112/KE (2), Malta tista', skont il-kundizzjonijiet li japplikaw f'dak l-Istat Membru fid-data tal-adeżjoni tagħha, tkompli teżenta t-tranżazzjonijiet kif imsemmi fil-punt 9 tal-Parti B tal-Anness X ta' dik id-Direttiva, sakemm l-istess eżenzjoni hi applikata fi kwalunkwe mill-Istati Membri li kienu membri tal-Komunità fit-30 ta' April 2004. F'konformità ma' dak l-Artikolu dawk it-tranżazzjonijiet iridu jittieħdu inkunsiderazzjoni għad-determinazzjoni tal-bażi tar-riżorsi proprji tat-taxxa fuq il-valur miżjud (VAT).
            
         
               (2)
            
            
               Permezz tad-Deċiżjoni ta' Implimentazzjoni tal-Kummissjoni 2014/844/UE, Euratom (3), Malta kienet awtorizzata tuża perċentwali fissi tal-bażi intermedja għall-kalkolu tal-bażi tar-riżorsi proprji tal-VAT għat-tranżazzjonijiet imsemmija fil-punti 8 u 10 tal-Parti B tal-Anness X tad-Direttiva 2006/112/KE dwar l-ilma pubbliku u t-trasport tal-passiġġieri.
            
         
               (3)
            
            
               Fl-ittra tagħha tal-25 ta' April 2017, Malta talbet awtorizzazzjoni mill-Kummissjoni biex tuża ċerti estimi approssimattivi għall-kalkolu tar-riżorsi proprji tal-VAT għat-tranżazzjonijiet imsemmija fil-punt 9 tal-Parti B tal-Anness X tad-Direttiva 2006/112/KE fir-rigward ta' bini ġdid u art għall-bini. Fil-kalkolu tal-kumpens għall-provvista ta' bini ġdid u art għall-bini, Malta tivvaluta li l-prezz tal-art għall-bini tiswa d-doppju tal-bini l-ġdid. Il-kalkolu tal-valur preċiż tal-art għall-bini jinvolvi piżijiet amministrattivi li ma jkunux ġustifikati fir-rigward tal-effett tat-tranżazzjonijiet in kwistjoni fuq it-total tal-bażi ta' riżorsi tal-VAT ta' Malta. Għalhekk Malta jinħtieġ li tingħata awtorizzazzjoni biex tikkalkula r-riżorsi proprji tal-VAT billi tuża estimi approssimattivi rigward il-bini l-ġdid u l-art għall-bini.
            
         
               (4)
            
            
               Għal fini ta' trasparenza u ċertezza legali huwa xieraq li jkun hemm limitu ta' żmien għall-applikabbiltà tal-awtorizzazzjonijiet.
            
         
               (5)
            
            
               Għalhekk, jenħtieġ li d-Deċiżjoni ta' Implimentazzjoni 2014/844/UE, Euratom, tiġi emendata skont dan,
            
         ADOTTAT DIN ID-DEĊIŻJONI:
   Artikolu 1
   Fid-Deċiżjoni ta' Implimentazzjoni 2014/844/UE, Euratom jiżdied l-Artikolu 2a li ġej:
   
      “Artikolu 2a
      Għall-fini tal-kalkolu tal-bażi tar-riżorsi proprji tal-VAT mill-1 ta' Jannar 2017 sal-31 ta' Diċembru 2021, Malta hija awtorizzata li tuża estimi approssimattivi fir-rigward tat-tranżazzjonijiet imsemmija f'punt 9, Parti B, tal-Anness X tad-Direttiva 2006/112/KE (bini ġdid u art għall-bini).”
   
   Artikolu 2
   Din id-Deċiżjoni hija indirizzata lir-Repubblika ta' Malta.
   
      Magħmul fi Brussell, it-30 ta' Novembru 2017.
      
         
            Għall-Kummissjoni
         
         Günther OETTINGER
         
            Membru tal-Kummissjoni
         
      
   
   
      (1)  ĠU L 155, 7.6.1989, p. 9.
   
      (2)  Id-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (ĠU L 347, 11.12.2006, p. 1).
   
      (3)  Id-Deċiżjoni ta' Implimentazzjoni tal-Kummissjoni 2014/844/UE, Euratom tas-26 ta' Novembru 2014 li tawtorizza lil Malta biex tuża ċerti estimi approssimattivi għall-kalkolu tal-bażi tar-riżorsi proprji tal-VAT (ĠU L 343, 28.11.2014, p. 33).